CELEX: 32019D0623
Language: lt
Date: 2019-04-16 00:00:00
Title: 2019 m. balandžio 16 d. Komisijos įgyvendinimo sprendimas (ES) 2019/623 dėl veiksmų, kurių ėmėsi Belgijos federalinė viešoji sveikatos, maisto grandinės saugos ir aplinkos tarnyba, kad būtų galima tiekti rinkai ir naudoti biocidinį produktą fostoksiną pagal Europos Parlamento ir Tarybos reglamentą (ES) Nr. 528/2012, pratęsimo (pranešta dokumentu Nr. C(2019) 2828)

23.4.2019   
               
               
                  LT
               
               
                  Europos Sąjungos oficialusis leidinys
               
               
                  L 108/31
               
            
         KOMISIJOS ĮGYVENDINIMO SPRENDIMAS (ES) 2019/623
         2019 m. balandžio 16 d.
         dėl veiksmų, kurių ėmėsi Belgijos federalinė viešoji sveikatos, maisto grandinės saugos ir aplinkos tarnyba, kad būtų galima tiekti rinkai ir naudoti biocidinį produktą fostoksiną pagal Europos Parlamento ir Tarybos reglamentą (ES) Nr. 528/2012, pratęsimo
         
            
               (pranešta dokumentu Nr. C(2019) 2828)
            
         
         (Tekstas autentiškas tik nyderlandų ir prancūzų kalbomis)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. gegužės 22 d. Europos Parlamento ir Tarybos reglamentą (ES) Nr. 528/2012 dėl biocidinių produktų tiekimo rinkai ir jų naudojimo (1), ypač į jo 55 straipsnio 1 dalies trečią pastraipą,
         kadangi:
         
                     (1)
                  
                  
                     2018 m. gegužės 30 d. Belgijos Federalinė viešoji sveikatos, maisto grandinės saugos ir aplinkos tarnyba (toliau – Belgijos kompetentinga institucija) priėmė sprendimą pagal Reglamento (ES) Nr. 528/2012 55 straipsnio 1 dalies pirmą pastraipą leisti teikti rinkai ir naudoti Zaventemo oro uosto teritorijoje biocidinį produktą fostoksiną kaip 20-o tipo biocidinį produktą kiškių kontrolei iki 2018 m. gruodžio 7 d. (toliau – veiksmai). Pagal to reglamento 55 straipsnio 1 dalies antrą pastraipą Belgijos kompetentinga institucija nedelsdama informavo Komisiją ir kitų valstybių narių kompetentingas institucijas apie veiksmus ir juos pagrindė;
                  
               
                     (2)
                  
                  
                     remiantis Belgijos kompetentingos institucijos pateikta informacija veiksmai buvo būtini siekiant apsaugoti visuomenės sveikatą, kadangi kiškiai oro uosto teritorijoje gali kelti pavojų keleivių vežimui ir apskritai oro transportui. Kiškių urvai gali pakenkti oro uosto takams. Be to, kiškiai pritraukia paukščius plėšrūnus, kurie gali būti įtraukti į orlaivio variklį arba susidurti su orlaiviu, taip pakenkdami varikliui ar kitiems orlaivio komponentams;
                  
               
                     (3)
                  
                  
                     fostoksino sudėtyje yra aliuminio fosfido, iš kurio išsiskiria fosfinas – veiklioji medžiaga, kuri yra patvirtinta naudoti 14-o (rodenticidų), 18-o (insekticidų) ir 20-o (kitų stuburinių gyvūnų kontrolės) tipo biocidiniuose produktuose, kaip nustatyta Reglamento (ES) Nr. 528/2012 V priede. Fostoksiną Belgijoje leidžiama naudoti kaip 18-o tipo biocidinį produktą, o naudojimas dėl kiškių apima jo naudojimą kaip 20-o tipo produktą;
                  
               
                     (4)
                  
                  
                     2018 m. spalio 12 d. Komisija gavo Belgijos kompetentingos institucijos motyvuotą prašymą, pateiktą remiantis Reglamento (ES) Nr. 528/2012 55 straipsnio 1 dalies trečia pastraipa, pratęsti šiuos veiksmus. Motyvuotas prašymas pateiktas atsižvelgiant į susirūpinimą dėl pavojaus oro transporto saugai, kurį toliau kelia kiškiai, ir į tai, kad fostoksinas yra labai svarbus siekiant veiksmingai kovoti su kiškiais oro uosto teritorijoje. Remiantis Belgijos kompetentingos institucijos pateikta informacija Belgijoje nėra biodicinių produktų, kurie būtų leidžiami naudoti kaip 20-o tipo produktai, o alternatyvūs kiškių kontrolės oro uosto teritorijoje būdai, pavyzdžiui, šaudymas, nėra tinkami dėl vietovės ypatumų. Belgijos kompetentinga institucija pradėjo procedūrą, kad rastų nuolatinį sprendimą naudoti fostoksiną ateityje, pasitelkdama autorizacijos liudijimo, kuris dabar yra išduotas kitoje valstybėje narėje, abipusį pripažinimą pagal Reglamento (ES) Nr. 528/2012 33 straipsnį;
                  
               
                     (5)
                  
                  
                     tinkamos kiškių kontrolės oro uosto teritorijoje nebuvimas gali kelti pavojų oro transporto saugai, kurio negalima tinkamai suvaldyti Zaventemo oro uoste naudojant kitą biocidinį produktą ar kitomis priemonėmis, todėl yra tikslinga leisti Belgijos kompetentingai institucijai 550 dienų neviršijančiam laikotarpiui, pradedant pirma diena po pradinio 180 dienų laikotarpio pabaigos, pratęsti veiksmus, kurie buvo leisti Belgijos kompetentingos institucijos 2018 m. gegužės 30 d. sprendimu tam tikromis sąlygomis;
                  
               
                     (6)
                  
                  
                     šiame sprendime nustatytos priemonės atitinka Biocidinių produktų nuolatinio komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Belgija iki 2020 m. birželio 9 d. gali pratęsti veiksmus, kad būtų galima tiekti rinkai ir naudoti Zaventemo oro uosto teritorijoje fostoksiną kaip 20-o tipo biocidinį produktą kiškių kontrolei su sąlyga, kad ji užtikrina, jog produktą naudotų tik sertifikuoti ūkio subjektai prižiūrint kompetentingai institucijai.
         
         
            2 straipsnis
            Šis sprendimas skirtas Belgijos Karalystei.
            Jis taikomas nuo 2018 m. gruodžio 8 d.
         
         
            Priimta Briuselyje 2019 m. balandžio 16 d.
            
               
                  Komisijos vardu
               
               Jyrki KATAINEN
               
                  Pirmininko pavaduotojas
               
            
         
         
            (1)  OL L 167, 2012 6 27, p. 1.